**De Crăciun. Sanie cu zurgălăi**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Visele mi-am pus în frâie

Pentru sania Nădejdii,

Ea departe să mă ție

De la serbede primejdii.

Trecând iarna în cristale,

Fulguirile-nghețate,

Adiindu-ne pe Cale

Mai departe, mai departe.

De la care și căruțuri

Scârțâinde de tristețe,

Printre clopoței de țurțuri

Vom fugi de bătrânețe.

Ca o boare ne vom duce

Peste plaiurile-n gheață

Din răscruce în răscruce,

Din chindii în dimineață.

Mi-oi goni iar armăsarii

Cu potcoavele de doruri

Că vom trece peste zare

Lăsând urmele pe zboruri.

Înălțați pe curcubeie

Cu-arcuirile aprinse

Pârtie-n Calea Lactee

Vom tăia prin stele ninse.

Ca și gânduri în lumine

N-om opri o clipă mersul

Tot ne-om duce ca creștinii

Colindând tot Universul.

Victor Bragagiu

victorbragagiu. blogspot.com